Musulunchi shi ne Mika wuya ga Allah (SWTA) tare da yiwa Allah biyayya a cikin duk abinda ya yi umarni ko ya yi hani tare da kubuta daga sanyawa Allah kishiya. Musulunchi addini ne mai tsarin rayuwar da ta dace da kowanne irin yanayi da kuma mutum ta yanda Annabi Muhammad SAW bai gusheba face Sai da ya bayyana wa Al'ummarshi yanda za su yi mu'amala da junansu ba tare da tauye hakkiba ko cin mutunci ko tozarci ba. MATA suna da matukar daraja da kima a musulunchi wannan ne ya sa har Allah SWTA) ya saukar da Surah guda acikin littafi mai tsarki AlQur'ani wacce ta yi bayani dangane da sha'anin mata wato ; SURATUN-NISAA'I ma'ana: surar da ke magana kan sha'anin mata. Kafin zuwan musulunchi mata sun kasance basu da wata kima a wajen mutane Kuma basu da wani 'yanci. Kafin zuwan musulunchi mutane suna kyamar mata matuka wannan ne yasa mutum baya son a haifar mishi jaririya mace idan an haifeta zai je ya haka rami ya binne ta da ranta.